S-885/2010

Mál þetta, sem dómtekið var föstudaginn 17. desember sl., er höfðað með ákæru lögreglustjórans á Suðurnesjum, útgefinni 25. október 2010, á hendur T-kk-þgf Þ-kk-þgf H-kk-þgf, kt. 000000-0000, Hvammsdal 14, Vogum,

„Fyrir eftirtalin brot gegn lögum um ávana- og fíkniefni;

1. Með því að hafa fimmtudaginn 11. júní 2009 á þáverandi heimili sínu að Heiðardal 8 í Vogum, haft í vörslum sínum í sölu og dreifingarskyni 80 kannabisplöntur og hafa um skeið fram til þess dags ræktað greindar plöntur.

2. Með því hafa í vörslum sínum 0,37 g af maríhúana sem hann framvísaði lögreglu í kjölfar afskipta sbr. 1. hluta ákæruliðs.

Telst þessi háttsemi ákærða varða við 2., sbr. 4., sbr. 4. gr. a, sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og reglugerð nr. 233/2001, um ávana og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar.

Þá er þess jafnframt krafist að ákærði verði dæmdur til að sæta upptöku á 80 kannabisplöntum og 0,37 g af maríhúana. Þá er þess jafnframt krafist að ákærði verði dæmdur til að sæta upptöku á vatnsdælu, 15 stk af lömpum, 2 stk rakatæki og loftdælu, ætlaða til ræktunar á fíkniefnum, sem lögregla lagði hald á á þáverandi heimili hans að Heiðardal 8, Vogum, við húsleit, fimmtudaginn 11. júní 2009, skv. 1. hluta ákæruliðs samkvæmt heimild í 6. og 7. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglug. nr. 233/2001.“

Við fyrirtöku málsins hinn 17. desember 2010 var af hálfu ákæruvalds fallið frá ákæru um að ákærði hefði ræktað kannabisplöntur samkvæmt 1. lið ákærunnar í sölu- og dreifingarskyni. Eftir stæði hins vegar að ákærða væri gefið að sök að hafa haft framangreindar kannabisplöntur í vörslum sínum og að hafa fram til þess dags er greinir í 1. lið ákærunnar ræktað greindar plöntur.

Um málavaxtalýsingu er skírskotað til ákæru og þess sem að framan greinir.

Ákærði játaði brot sín skýlaust fyrir dóminum eins og þeim er lýst í ákæru með þeirri breytingu, sem lýst er að framan. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir með þeim breytingum sem að framan greinir og eru brot ákærða rétt heimfærð til refsiákvæða í ákærunni.

Ákærði, sem er fæddur 1973, hefur ekki áður sætt refsingu.

Við ákvörðun refsingar er litið til þess að ákærði stóð fyrir nokkurri framleiðslu á fíkniefnum á þáverandi heimil sínu. Ræktun ákærða virðist þó ekki hafa verið langt komin er upp komst um brot hans og verður ekki talið að hún hafi verið umfangsmikil. Þá er litið til þess að ákærða er einungis gefin að sök varsla fíkniefna og ræktun plantna án þess að það hafi verið í sölu- og dreifingarskyni. Þá er litið til þess að ákærði játaði ákærði brotin greiðlega, var samvinnufús við rannsókn málsins og hefur ekki áður sætt refsingu. Með hliðsjón af framangreindu þykir refsing ákærða hæfilega ákveðin fangelsi í þrjá mánuði. Með hliðsjón af því að ákærði hefur ekki áður gerst brotlegur og rúmt ár leið frá því að rannsókn lauk og þar til ákæra var gefin út í málinu þykir rétt að skilorðsbinda refsinguna eins og nánar greinir í dómsorði.

Ákærði sæti upptöku á 80 kannabisplöntum, 0,37 g af maríhúana, vatnsdælu, 15 lömpum, viftu, tveimur rakatækjum og loftdælu, sem lögregla lagði hald á við rannsókn málins.

Loks er ákærða gert að greiða þóknun skipaðs verjanda síns, G-kk-ef S-x-x R-kk-ef hdl., sem þykir hæfilega ákveðin 75.300 krónur að meðtöldum virðisaukaskatti, en annan sakarkostnað leiddi ekki af málinu.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, T-kk-nf Þ-kk-nf H-kk-nf, sæti fangelsi í þrjá mánuði, en fullnustu refsingarinnar er frestað og skal hún falla niður að liðnum þremur árum frá birtingu dómsins að telja haldi ákærði almennt skilorð 57. gr. almennra hegningarlaga nr. 19/1940.

Gera skal upptæk til ríkissjóðs 80 kannabisplöntur, 0,37 g af maríhúana, vatnsdælu, 15 lampa, viftu, tvö rakatæki og loftdælu, sem lögregla lagði hald á við rannsókn málins.

Ákærði greiði þóknun skipaðs verjanda síns, G-kk-ef S-x-x R-kk-ef hdl., 75.300 krónur.

R-kvk-nf B-kvk-nf